text: La Cambra de Comerç de Reus demana la declaració de zona catastròfica per a les comarques del Priorat i la Terra Alta • Ràdio Ciutat de Tarragona
  La Cambra de Comerç de Reus demana la declaració de zona catastròfica per a les comarques del Priorat i la Terra Alta
  La Cambra de Comerç de Reus ha fet arribar al conseller d'Empresa i Coneixement, Ramon Tremosa, en qualitat també de conseller tutelant de les Cambres de Comerç, la petició per declarar les comarques del Priorat i la Terra Alta com a Zona Afectada Greument per una Emergència de Protecció Civil -el que abans es coneixia com a zona catastròfica. La petició s'haurà d'escalar al govern espanyol perquè la valori. La Cambra trasllada la seva demanda hores després de fer-se públic que el Consell de Ministres aprovés aquest dimarts la declaració de zona catastròfica per les comunitats autònomes d'Astúries, Castella i Lleó, Castella La Manxa, Andalusia, Aragó, Madrid, La Rioja i Navarra. La declaració es va fer a petició de les mateixes comunitats.
  Els arguments de la corporació es basen en l'impacte del temporal Filomena, a tots nivells, sobre el territori. Exemplifica aquesta afectació en dos casos concrets, el Celler Vall Llach, a Porrera, i l'empresa Fermator, a Falset. En aquest últim cas, la situació és especialment crítica, segons la Cambra, atenent que és l'empresa més gran de la comarca -en depenen 120 famílies. La Cambra considera que, per al Priorat, garantir la continuïtat d'aquesta empresa és vital. I, per això, la corporació reclama que es posin tots els mitjans necessaris perquè pugui restablir-se, quant abans, la seva activitat.